Coronavirus के नए मामलों में बड़ी गिरावट, 24 घंटे में 55342 नए केस, 12% से नीचे एक्टिव मामले
पिछले दिनों से नए कोरोना वायरस मामलों में लगातार गिरावट देखी जा रही है और पिछले 24 घंटों के दौरान देशभर में कोरोना वायरस के 55342 नए मामले दर्ज किए गए हैं। अबतक देश में कोरोना वायरस के 71,75,882 मामले सामने आ चुके हैं।
नई दिल्ली। देश में कोरोना वायरस के नए आने वाले मामलों में बड़ी राहत मिली है, पिछले दिनों से नए कोरोना वायरस मामलों में लगातार गिरावट देखी जा रही है और पिछले 24 घंटों के दौरान देशभर में कोरोना वायरस के 55342 नए मामले दर्ज किए गए हैं। अबतक देश में कोरोना वायरस के 71,75,882 मामले सामने आ चुके हैं। लेकिन पिछले करीब 2 महीने में यह एक दिन में आए सबसे कम कोरोना केस हैं। नए मामलों में कमी की वजह से देश में कोरोना के एक्टिव मामलों में भी कमी देखने को मिली है।केंद्रीय स्वास्थ्य मंत्रालय के मुताबिक पिछले 24 घंटों यानि सोमवार सुबह 8 बजे से लेकर मंगलवार सुबर 8 बजे तक देशभर में कोरोना वायरस के एक्टिव मामलों में 23124 की कमी देखने को मिली है और अब देश में 838729 एक्टिव मामले बचे हैं। पिछले कुछ दिनों से एक्टिव मामलों में लगातार गिरावट देखने को मिल रही है। देश में कोरोना वायरस के जितने मामले अबतक सामने आए हैं उनका सिर्फ 11.68 प्रतिशत ही एक्टिव केस बचे हैं।कोरोना से लोगों के ठीक होने की रफ्तार लगातार बेहतर हो रही है, पिछले 24 घंटों के दौरान देशभर में कुल 77760 लोग ठीक हुए हैं और अबतक देशभर में कुल 6227295 लोग पूरी तरह से ठीक हो चुके हैं। देश में कोरोना वायरस का रिकवरी रेट 86.78 प्रतिशत तक पहुंच गया है।कोरोना की वजह से जान गंवाने वालों की संख्या भी अब पहले के मुकाबले कम हुई है। पिछले 24 घंटों के दौरान देशभर में कोरोना की वजह से 706 लोगों की जान गई है। अबतक देशभर में यह जानलेवा वायरस कुल 109856 लोगों की जान ले चुका है।कोरोना मरीजों की पहचान के लिए देशभर में लगातार टेस्टिंग हो रही है, सोमवार को देशभर में 10.73 लाख से ज्यादा कोरोना टेस्ट हुए हैं। देश में कुल कोरोना वायरस टेस्टिंग का आंकड़ा अब बढ़कर 8.89 करोड़ को पार कर चुका है। दुनियाभर में अमेरिका के बाद भारत में ही सबसे ज्यादा कोरोना टेस्ट हो रहे हैं।  वैश्विक स्तर पर कोरोना वायरस के मामलों की बात करें तो दुनियाभर में कुल मामलों का आंकड़ा बढ़कर 3.80 करोड़ के पार पहुंच गया है, अबतक दुनियाभर में कोरोना वायरस की वजह से 10.85 लाख से ज्यादा लोगों की मौत हो चुकी है। हालांकि पूरी दुनिया में 2.85 करोड़ से ज्यादा लोग कोरोना वायरस से ठीक भी हो चुके हैं। दुनियाभर में कोरोना वायरस के सबसे अधिक मामले अमेरिका में हैं जहां पर 80 लाख से ज्यादा केस सामने आ चुके हैं और 2.20 लाख से ज्यादा लोगों की जान जा चुकी है। इसके बाद भारत का स्थान है और भारत के बाद तीसरे नंबर पर ब्राजील है जहां पर 51.03 लाख मामले सामने आए हैं और 1.50 लाख से ज्यादा लोगों की जान गई है। रूस में भी 13.12 लाख से ज्यादा केस सामने आ चुके हैं और 22 हजार से ज्यादा लोगों की जान गई है।